8. melléklet a 9/2017. (XII. 11.) önkormányzati rendelethez
Szöveges indokolás a 6.,7. mellékletekhez

I. 
A 2017. évi költségvetésének működési és felhalmozási célú bevételeinek és kiadásainak mérlege szöveges indokolása

A Veszprém Megyei Önkormányzat 2017. évi bevételeinek és kiadásainak mérlegét közgazdasági tagolásban a 7. melléklet mutatja be. 

A költségvetés főösszegén belül a költségvetési működési bevételek 292 369 482 Ft-ot jelentenek, mely kiegészül további 492 581 899 Ft működési célú finanszírozási bevétellel. A költségvetés működési bevételei tartalmazzák a megyei önkormányzat központi forrásból származó támogatását, a projektmenedzsmenti tevékenységgel összefüggő pályázati támogatásokat, továbbá a működéssel kapcsolatban közvetlenül jelentkező bevételeket. A finanszírozási bevételben a Hivatal kiadásait szolgáló irányító szervi támogatás, az államháztartáson belüli megelőlegezés címen folyósított, 2016. évben előrehozott 2017. évi állami támogatás, továbbá a 2016. évi maradvány összege jelenik meg. A maradvány tartalmazza a Veszprém Megyei Önkormányzat, valamint a Veszprém Megyei Önkormányzati Hivatal folyamatban lévő pályázatainak forrását, valamint az önkormányzati tevékenység biztonságos ellátásához szükséges azon forrást, melyet az önkormányzati költségvetési bevétel részben finanszíroz. A 7 729 580 Ft felhalmozási célú finanszírozási bevétel a 2016. évi maradvány terhére megvalósuló felhalmozási kiadások forrása. A KDRFÜ Közép-Dunántúli Regionális Fejlesztési Ügynökség Közhasznú Nonprofit Kft végelszámolását követően a törzsbetét összege 1 000 000 Ft emeli a költségvetés főösszegét. A Munkáltatói Lakásépítési Alap számlán 743 023 Ft teljesült a kölcsöntörlesztésekkel összefüggésben. A „Megyei szintű foglalkoztatási megállapodások, foglalkoztatási-gazdaságfejlesztési együttműködések” megnevezésű pályázat megvalósításához 1 872 920 Ft felhalmozási bevételi többlet a Hivatal költségvetésében kerül jóváírásra.
A bevételek és kiadások főösszege: 796 296 904 Ft.

II. 
A Veszprém Megyei Önkormányzat 2017. évi költségvetésének előirányzat-felhasználási tervéről készült kimutatás szöveges indokolása

A Veszprém Megyei Önkormányzat bevételi és kiadási előirányzat felhasználási terve a 7. melléklet szerint került bemutatásra.

A bevételek között megtervezett önkormányzatok működési támogatásai az Ávr. szerinti ütemezésben jelenik meg. A pályázatokból származó átvett pénzeszközök előleg formájában a projekt teljes időszakára egy összegben kerülnek az Önkormányzat számlájára utalásra, azonban felhasználásuk több évre tolódik.
A finanszírozási célú bevételek és kiadások ütemezése az irányító szervi támogatás felhasználását, valamint az előző évi maradványhoz kapcsolódó kötelezettség vállalások teljesítéséhez igazodik. 

A felhalmozási kiadások teljesítése a pályázatból kapott támogatás ütemezéséhez igazodik.

Az általános tartalék biztosít fedezetet az év közben jelentkező váratlan kiadásokra. A céltartalék előirányzata forrást biztosít az önként vállalt feladatokra.
